text: Mike Legarth: Jeg savner ikke Folketinget
  27 september 2015 kl. 16.56
  Mike Legarth måtte efter folketingsvalget skifte Christiansborg ud med nogle lidt mere ydmyge rammer, men han længes ikke tilbage.
  I dag er det 100 dage siden, at de personlige stemmer blev talt op efter foketingsvalget for 101 dage siden. 85,8 pct. af vælgerne benyttede deres ret til at gå i stemmeboksen og med et kryds afgøre, hvem der skulle vælges ind i Folketinget og hvem der godt kunne finde sig noget andet at lave.
  Det betød, at nogle af kandidaterne fik sig en brat opvågning - blandt dem tidligere folketingsmedlem for Det Konservative Folkeparti, Mike Legarth.
  - Jeg er da ærgerlig over, at jeg ikke kom ind igen, men jeg savner ikke det daglige kontorarbejde i Folketinget, siger Mike Legarth til TV SYD.
  I dag er Mike Legarth administrerende direktør for Classic Race Aarhus.
  - Da skuffelsen havde lagt sig, var jeg heldig at få tilbudt mit drømmejob, siger Mike Legarth.
  I alt blev syv MF´ere her fra Syd- og Sønderjylland ikke genvalgt. Ud over Mike Legarth er der tale om Marlene Borst Hansen (RV), Troels Ravn (S), Karina Lorentzen Dehnhardt (SF), Hans Christian Thoning (V), Peter Christensen (V) og Jens ejner Christensen (V).
  Du kan se mere om, hvor de er henne nu, i nyhederne kl. 19.30 på TV SYD.
  